Arij Shakra måtte efterlade sin mand og tre børn i Syrien, da hun flygtede fra det krigsramte land.

Hun har nu fået en etårig opholdstilladelse i Danmark, men ifølge hende er det langt fra godt nok.

- Jeg må ikke få familiesammenføring, før der er gået tre år. Så for mig handler det om to vigtige ting: For det første er der min familie, som lever i det krigshærgede Syrien. De lever ikke i et land, der er ramt af sult eller en naturkatastrofe. Der er krig. Og min opholdstilladelse gælder kun i et år, siger hun i et interview med DR2 Dagen.

Hun er del af en gruppe på fem syriske flygtninge, der nu lægger sag an mod den danske stat, som de beskylder for at krænke deres ret til et familieliv.

Læs også : Omstridt flygtningelov får syrere til at sagsøge Danmark

Gruppen af flygtninge mener, at regeringens nye lov, der ændrer ventetiden på mulig familiesammenføring for flygtninge med midlertidig beskyttelse fra ét til tre år, er i strid med den europæiske menneskerettighedskonvention.

Den danske stat har givet dig sikkerhed og tryghed. Den beskytter dig, og alligevel sagsøger du den?

- Jeg har fået beskyttelse i ét år. Jeg synes, det er uretfærdigt, fordi min familie er i Syrien. Jeg ved ikke, hvad der sker om et år, siger Arij Shakra til DR2 Dagen.